San Marcos 11
Wach u cojic u 'ij i Jesus are xoc pa Jerusalen
1Ique, ya nakaj chic je 'o wi pa Jerusalen; ya xe upon che i queb aldéa Betfage y Betánia, chi je 'o chuwach i ral jyub Olívos. Are 'uri i Jesus xe u siq'uij queb u tijoxelab ru' y xu bij chique:
2—Jix che i aldéa-le chi 'o chakawach; are quix uponic, qui rik ni jun buru yukul chila, chi c'a maja cretamaj ca 'an winak chirij. Chi toro y chi c'ama lok. 3We 'o jun ca tz'onow chiwe wuchac quix tijin chu toric, chi bij che chi cu rik u chac che i Kajwal y we' col u ya chic, chix chok che —xu bij i Jesus chique.
4Ique xe 'ec, xe qui rika i buru yukul pa be chuwach jun ja, y xe oc chu quiric. 5Je 'o jujun xe 'ilawic, y xqui bij chique:
—¿Wach quix tijin chu 'anic? ¿Wuchac qui tor i buru? —xe cha.
6Are 'uri xqui bij chique pacha u bim bi Jesus chique ique; te'uri xya' li chique chi xqui c'am li buru che i Jesus. 7Are xe uponic, xqui coj qui 'u' chirij, te'uri xa 'an i Jesus chirij. 8Je q'ui i winak xqui rip qui 'u' pa be, xak je q'ui chic xqui c'atzij u xak che' y xqui coj pa be, wikbal-re.
9Je q'ui i winak je nabe chuwach i Jesus, xak je q'ui je teren li chirij; conojel xe siq'uin chu bixquil:
—¡Hosánna! (¡Nim u 'ij i Dios!) —xe cha—. ¡Chu ya ni 'utz i Dios puwi i Jun-i chi u takom li ku'! 10¡C'amori che i Dios! Ya ca jekan u 'atbal tzij chi co'on ni Jun-i, chi u muk u xiquin can i ka mam, mam David. ¡Chocsax u 'ij i Dios! (Queje ile xe siq'uin chu bixquil.)
11Queje ile i roquic i Jesus pa Jerusalen. Are 'uri xoc ire pa rachoch i Dios chila. Are xoc paja, c'ula xtzunic, y xtzalij chalok man ya xkaj i 'ij. Te'uri xa 'e chic pa Betánia cu' i cablajuj u tijoxelab.
Wach xu bij i Jesus che i che' chi n-tu wach
12Chucab 'ij, are xe tzalij chali pa Betánia, i Jesus xpe numic che. 13Are 'uri xril jun u che'lal hígo. Tupu c'a maja cu rik i tiémpo ca wachinic, chi naj panok xrilo chi chom chic u xak; rumal-i, xa 'e i Jesus chi rilic we 'o chic echa' che. Xui-ri, ile n-ta echa' che, to' u xak 'olic+ . 14Rumal-i xu bij i Jesus che:
—Que'e 'ij chawij, mi jun col u tija chic jun recha' chawe —xu bij che i che'.
I u tijoxelab xak xqui ta wach xu bij.
Wach i quelsaxic i aj c'ayinel pa rachoch i Dios
15Te'uri xe upon pa Jerusalen. I Jesus, are xoc pa rachoch i Dios, xoc li chi quelsaxic ni'pa i aj c'ayinel xak i aj lo'onel je 'o xe ja. Xe u bal'atij qui mexa i je aj jalwachil u wach qui mer i winak. Xak queje xo'on che i qui tem i je aj c'ay palomax. 16Xak xe u 'atij i winak chi n-cacaj ta quiqui sutij i qui be chirij i rachoch i Dios; xa que ic'aw chu nic'ajal uwaja ru' wach tak cuc'am. 17Te'uri xoc chu c'utic chique i winak; xu bij:
—I Dios, chupam u wuj u bim can i tzij-i: "I wachoch, lic jun ja re qui tz'onbal i winak chwe, i winak aj pa tak tinimit re ronojel u wach i jyub ta'aj+ ." Queje ile u bim i Dios, xui-ri, yix i 'anom qui jul ili'omab che —xu bij i Jesus chique.
18I caj'atzil i sacerdóte xqui ta wach u 'anom, xak xqui ta rason i je tijonel re i 'atbal tzij re i mam Moises. Xe oc 'uri chu tzucuxic wach u camsaxic quiqui 'ano. Queje ile xqui 'ano man xqui xij quib che, man conojel i winak xqui bisoj che, wach i c'utunic ca tijin chu 'onquil. 19I Jesus, are xoc a'ab, xel pa tinimit junam cu' u tijoxelab.
Xchakij i u che'lal hígo
20Sakir chucab 'ij xe 'e chic pa Jerusalen. Are que tijin chi be, xe ic'aw pa 'o wi i u che'lal hígo. Xquilo chi lic chakijnak chic i che', camnak chic i ra'. 21Are 'uri i ma Pédro xc'un chu c'ux wach u bim can i Jesus che i che'-le, y xu bij che i Jesus:
—Mayes, wilape'. I che' chi xa c'okoj, ya chakij chic —xu bij che.
22I Jesus xu bij:
—Pachin jun 'o u cubibal u c'ux che i Dios, 'is ca tiqui chu 'onquil. 23Katzij i quin bij chiwe, we 'o jun lic cul u c'ux che i Dios, we cu bij na che i nim laj jyub-i, "Chat el na chi, ja c'aka awib pa mar", cu bij che, i Dios co'on na 'uri ile che. Xui-ri, i jun, 'o u chac lic n-ta cu bij u c'ux; 'o u chac lic cul u c'ux che chi cril na pacha i u bim che. 24Rumal-i, 'o jun tzij quin bij na chiwe: ronojel ni'pa i qui tz'onoj che i Dios, we lic cul i c'ux che chi yatal chic chiwe, ile lic quiwil na. 25Are quix tijin chu tz'onoxic che i Dios, we 'o jun u 'anom mal chiwe, chi cuyu ni u mac che, man i Ta chicaj xak cu cuy ni i mac yix. 26Man yix, we n-qui cuy ti qui mac i juban, xak i Ta chicaj xak n-cu cuy ta i mac yix —xu bij i Jesus chique.
I nimak tak mam'ib xqui tz'onoj che i Jesus pachin yawnak pu'ab wach tak i cu 'ano
27Te'uri xe oc chic pa Jerusalen y xe oc pa rachoch i Dios. Are je 'o chila, xe tejeb pan i caj'atzil i sacerdóte ru' i Jesus, xak i je tijonel re i ujer 'atbal tzij, xak i nimak tak mam'ib je 'o cu'. 28Ique xqui tz'onoj che:
—¿Bi chi 'atbal tzijal 'o pa'ab chu 'anic ni'pa ile? ¿Pachin xyaw ile chawe chi cat tijin chu 'anic-le? —xqui bij che.
29I Jesus xu la' u wach chique:
—Xak yin quin tz'onoj jun tzij chiwe yix; we qui bij usuc' chwe, te'uri xak quin bij yin chiwe bi chi 'atbal tzijal 'o pin'ab. 30Chi bij chwe pachin xtakaw li ma Wan chu kajsaxic ya piquiwi i winak. ¿Are i Dios xtakaw lok? ¿O xa winak? chi bij 'u chwe —xu bij i Jesus chique.
31Te'uri ique xe oc chu chapic quib chiquiwach puwi i tzij. Xqui bij chiquiwach:
—Wo'or we caka bij chi Dios takawnak lok, ire cu bij 'uri chake: "¿Wuchac 'uri n-xi coj taj?" cu bij na chake. 32¿O xataba caka bij che chi winak takawnak lok? —xqui bij chiquiwach.
Queje ile xqui bij, man ique quiqui xij quib chique i winak; conojel i winak cul qui c'ux che chi ma Wan lic ajbil u tzij i Dios. 33Rumal-i, xqui bij che i Jesus:
—N-keta'am taj —xe cha che.
Rumal-i, i Jesus xu la' u wach chique:
—Xak queje yin, n-quin bij ta chiwe wach i 'atbal tzij 'o pin'ab, chi quin 'an tak iri —xu bij chique.